**Notă informativă**

**la proiectul Hotărîrii de Guvern cu privire la aprobarea Regulamentului privind procedura de emitere a soluției fiscale individuale anticipate**

Ministerul Finanțelor, în vederea executării prevederilor art.1361 alin(1) din Codul fiscal și asigurării creșterii gradului de transparență în aplicarea legislației fiscale, a elaborat proiectul Regulamentului privind procedura de emitere a soluției fiscale individuale anticipate.

Regulamentul în cauză are drept scop reglementarea și stabilirea modului de emitere a soluției fiscale individuale anticipate, în conformitate cu prevederile art.1361 din Codul fiscal.

Stabilirea procedurii de emitere a soluției fiscale individuale anticipate va asigura implementarea conceptului de soluție fiscală individuală anticipată, introdus în legislația Republicii Moldova prin Legea nr.281 din 16.12.2016, publicată înMonitorul Oficial nr.472-477/947 din 27.12.2016.

La rîndul său, implementarea conceptului de soluție fiscală individuală anticipată în legislația și practica Republicii Moldova prezintă beneficii atît pentru persoanele fizice sau juridice care desfășoară activitate de întreprinzător, cît și pentru stat.

Astfel, pe de o parte, față de contribuabil se reduce expunerea la eventualele riscuri fiscale care ar putea decurge din interpretarea eronată a normelor fiscale și se obține certitudinea vizavi de tratamentul fiscal aferent tranzacțiilor derulate.

Respectiv, pentru contribuabil, soluția fiscală individuală anticipată reprezintă un instrument ce oferă posibilitatea de a gestiona riscul fiscal la care se supune din cauza unor lacune în legislație sau a unor prevederi normative interpretabile.

Pe de altă parte, pentru stat, implementarea conceptului și a procedurii de emitere a soluției fiscale individuale anticipate, prezintă avantaje din considerentul că reduce situațiile de conflict între autorități și contribuabili, precum și servește drept oportunitate de perfecționare a legislației.

Astfel, proiectul Regulamentului în cauză, cu scopul integrării conceptului de soluție fiscală individuală anticipată în legislația Republicii Moldova, își propune să reglementeze modalitatea de emitere a SFIA, începînd cu depunerea cererii de emitere a SFIA și a documentelor aferente, procedura examinării cererii de către Serviciul Fiscal de Stat.

Regulamentul prevede expres elementele pe care le va conține cererea de emitere a SFIA, precum și ale Deciziei de aprobare a SFIA, cît și a Deciziei de respingere a cererii de emitere a SFIA.

Totodată, este prevăzut dreptul contribuabilului de a solicita Serviciului Fiscal de Stat, anterior depunerii cererii de emitere a SFIA și pînă la admiterea cererii spre examinare de către Serviciul Fiscal de Stat, o discuție preliminară, în vederea stabilirii existenței obiectului pentru emiterea soluției fiscale individuale anticipate.

Sunt prevăzute termenele și procedura de examinare a admisibilității cererii de emitere a SFIA, precum și de elaborare și aprobare a SFIA, cu stabilirea obligațiilor în acest sens puse pe seama contribuabilului solicitant și a Serviciului Fiscal de Stat.

Regulamentul stabilește limitele aplicabilității SFIA în timp și asupra cercului de persoane. Astfel, SFIA este obligatorie pentru contribuabilul solicitant, pentru Serviciul Fiscal de Stat, Serviciul Vamal și Serviciul pentru colectarea impozitelor și taxelor locale numai dacă termenele și condițiile acesteia au fost respectate de persoana fizică și juridică în privința căreia a fost emisă, iar valabilitatea acesteia încetează dacă prevederile legislației fiscale în baza cărora a fost emisă se modifică.

În aceste circumstanțe, considerăm că aprobarea proiectului Regulamentului privind procedura de emitere a soluției fiscale individuale anticipate, va asigura suport suplimentar contribuabililor pentru desfășurare activității cu certitudinea aplicării corecte a legislației fiscale și fără riscuri financiare pentru viitor.

**VICEMINISTRU Veronica VRAGALEVA**